एह्‌दे परैंत अज्ज दी रली-मिली गोष्ठी दा संचालन वीरेन्द्र केसर होरें विधिवत तरीके कन्नै प्रद्युमन सिंह जिन्द्राहिया होरें गी प्रधानता दी कुर्सी उप्पर बठाइयै कीता। सारे कोला पैह्‌ले डॉ. बंसीलाल शर्मा होरें प्रो. ललित मंगोत्रा हुंदे व्यक्तित्व उप्पर इक लेख पढ़ेआ जेह्‌दे च उनें उंदे जीवन दे बक्खरे-बक्खरे पैह्‌‌‌‌‌‌‌लुएं उप्पर लोऽ पाई। उंदी पैनी सोच, बरीक नजर, साहित्य दे बक्खरे-बक्खरे पैह्‌लुएं उप्पर उंदा तकनीकी विश्‍‍लेषन बड़ा स्टीक ते कारगर हुंदा ऐ। साफगोई ते बेबाक लैह्‌जा उनेंगी सारें कोला बक्खरा खडेरदा ऐ। कुसै बी विशे उप्पर उंदे बोलने दी काबलियत ते म्हारत बेमसाल ऐ। इस पर्चे उप्पर सारें जने चर्चा बी कीती ते इसदी भाशा ते बानगी गी पूरी चाल्ली बनकदा-ठनकदा दस्सेआ।